
Още един аргумент за неефективността на реформата от Лисабон
Правото на пряко участие в демократичния живот на Съюза (гражданска нормотворческа инициатива) – едно показно и фиктивно нововъведение

Доц. д.ю.н. Атанас СЕМОВ, СУ
Това ново право на гражданите на ЕС заслужава съществено внимание. То е единственото ново право на гражданите на ЕС
, въведено с ЛД, а носи и огромен морално-политически заряд – предназначено е да „засили допълнително демократичното функциониране на Съюза, като… всеки гражданин има правото да участва в демократичния живот на Съюза”. За него обаче могат да се направят две на пръв поглед изключващи се оценки. От една страна, няма съмнение, че новата разпоредба е значима крачка към демократизацията на ЕС и „приближаването му към гражданите”, както категорично го поиска още от Декларацията от Лаакен от 2001 г. Тя бе приета само месеци след подписването на Договора от Ница и бе рамката за работа на Конвента за бъдещето на Европа (2003-2004 г.), който подготви проекта на Договор за Конституция за Европа, след неуспешната ратификация трансформиран в Лисабонския договор от 2007 г. Всъщност закрепването на такова право е може би единствената уж реална крачка към приближаването на ЕС до гражданите, една от основните цели на реформата, започната от Конвента и завършена (условно…) с Договора от Лисабон. То трябваше да се окаже най-яркият израз на порива от Лаакен до Лисабон за демократизацията на апарата на ЕС и „приближаването му до гражданите”.

Именно затова обаче от друга страна е още по-силно разочарованието от крайния резултат… Не мога да не изразя дълбокото си съмнение – както в искреността на съюзния законодател, така и в ефективността на новото право. Аргументи за това съмнение дава и забавянето с повече от 2 години на задействането на процедурните механизми за осъществяването на това право, тяхната абсурдна усложненост и бюрократичност – разпоредбите са направени сякаш нарочно така, че да препятстват упражняването на новото право. И най-сетне –и най-вече! – липсата на каквото и да било задължение за внасяне на проект за правен акт на ЕК при успешно осъществяване на гражданската инициатива (ГИ)… 

Нещо повече – сама по себе си предвидената нелепо тежка бюрократична процедура, с редица контролни механизми, се разминава драстично както с намерението „гражданите да бъдат приобщени към работите на ЕС”, така и със самата природа на предоставеното право – то е всъщност чисто и просто едно право… на покана, право едва ли не да се помоли ЕК да внесе проект и само по себе си не поражда никакви правни последствия, поради което е абсурдно редът за събиране и проверка на подписите да бъде усложнен като за инициатива, която поражда съществени насрещни задължения…

Поради всичко това съм склонен да заключа, че правото на гражданска инициатива, което трябваше да е символ на успеха на Лисабонските компромиси, е тежък провал. То остава показно, но крайно неефективно право – удавено в кошмарния процедурен бюрократизъм на множеството напълно излишни изисквания и правила, лишено от каквато и да било реална правна стойност: в крайна сметка ЕК просто бива шумно помолена, но не и задължена, да внесе проект заправен акт, приемането на който обаче слез това зависи изцяло от други, неангажирани с ГИ институции – ЕП и Съвета. И накрая, освен че ГИ не може да задължи ЕК да се съобрази, неможе дори да я покани да приеме собствен правен акт – а само да внесе проект за акт на Съвета и ЕП… 

Позволявам си да обобщя, че цялата полза и ефективност на новото право на гражданите на ЕС се свежда само до възможността по един крайно усложнен ред да се постигне повече обществено внимание към конкретна идея – самият преамбюл на Регламента посочва целта „да се поощрява отразяването”…
Въпреки това обаче приемам, че това е едно много важно право на гражданите на ЕС, поради което ще го проследя в детайли.

1. Правна уредба. 

1.1. Правото на гражданска инициатива е закрепено в чл. 11, § 4 ДЕС. Разпоредбата на чл. 24, ал. 1 ДФЕС всъщност не доразвива така предоставеното право, а само го повтаря, като предвижда, че редът и условията за упражняването му се уреждат с регламенти, приети по обикновената законодателна процедура (съвместно от ЕП и Съвета, по предложение на ЕК). Възможно е обаче да се твърди, че тази втора разпоредба даже внася две ограничения. Тя всъщност прави невъзможно осъществяването на това право на гражданите, докато не се приемат необходимите регламенти. Не може да не се зададе въпросът недопустима ли щеше да е една гражданска инициатива, осъществена на основание чл. 11 ДЕС, преди да е приета предвидената вторична регламентация, която силно се забави.

Без чл. 11 ДЕС да предвижда възможност за ограничаване на подписката с изискване за минимален брой ДЧ, от които да произлизат събраните подписи (чл. 11 говори за „значителен брой ДЧ”), ми се струва абсурдно именно Комисията, която чрез такава гражданска инициатива ще може да бъде приканвана да внася проекти за съюзни нормативни актове, единствена да може да внесе и проекта за акт, уреждащ упражняването на това право… Определянето не само на „минимален брой държави”, в които трябва да са събрани подписите
, а и на минимален брой подписи от всяка държава в зависимост от числеността на населението й, според мен в значителна степен девалвира несъмнено добрата идея, формализира я в типичния стил на брюкселската бюрокрация до степен на неосъществимост и по същество позволява да се твърди, че регламентът за упражняването на това право на практика го убива… 

1.2. Правото на гражданска инициатива (ГИ), закрепено в чл. 11 ДЕС и чл. 24 ДФЕС е доуредено в Регламент 211/2011 на СМ и ЕП от 16 февруари 2011 г. относно гражданската инициатива, който влиза в сила едва на 1 април 2012 г. (по-долу „Регламента”), и Изпълнителен регламент 1179/2011 на Комисията от 17 ноември 2011 г.
 относно определяне на технически спецификации за системите за събиране на изявления за подкрепа онлайн по силата на Регламент (ЕС) № 211/2011, в сила от 7 декември 2011 г.
Редом с това ЕК издаде и кратки напътствия
, а през януари 2012 г. организира помпозна публично представяне на готовността за удовлетворяване на правото на гражданска инициатива… 

Длъжен съм да призная, че подготовката на двата нормативни акта бе предшествано от сериозна предварителна дейност по консултиране с цел вземане предвид максимално голям брой виждания.
 Лошото е, че окончателният проект на ЕК
 се разминава болезнено с повечето от тях…

2. Право на инициатива. Макар привидно да е предоставена широка възможност на гражданите, всъщност упражняването на правото е силно ограничено. 
2.1. Има и нещо озадачаващо в самата логика на процедурата – след като всеки гражданин може и без това да се обръща към всяка от институциите на ЕС (чл. 24, § 4 ДФЕС, виж по-долу), всъщност това „ново” право очевидно предоставя само възможност за предизвикване на по-голямо внимание (просто повечко обществен шум) около едно предложение. И преди претенциозното нововъведение от Лисабон, ако един, неколцина или относително голяма група граждани можеха свободно да поканят ЕК да внесе даден проект, и тя бе длъжна да им отговори. Очевидно, ако намираше предложението им за уместно, тя можеше да се задейства – и в крайна сметка да внесе проект. С новото право по чл. 11 ДЕС на практика напълно същата възможност се дава на… 1 млн. граждани от поне 7 ДЧ. Но те и до сега можеха да направят по същество същото, и то с много по-малка численост … И обратно – и по чл. 24, § 4, и тук по чл. 24, § 1 ЕК е свободна да прецени дали да направи това, за която я подканват гражданите, или не… И в двата случая тя е длъжна да регистрира инициативата (сигнала) и да оповести публично отношението си – дали ще предприеме действия и какви, и в двата случая аргументирано…
2.2. Гражданската инициатива по чл. 11 ДЕС и чл. 24, § 1 ДФЕС е възможна само ако събере подкрепата („изявленията”) на поне 1 млн. граждани на ЕС. Колкото и значим да е поставеният въпрос, ако подписалите се граждани са по-малко от 1 млн., подписката не поражда последици…
2.2.1. В подписката могат да участват само граждани на ЕС, не и други граждани, които иначе ползват редица други права на гражданите на ЕС (виж по-горе и по-долу)… Това ограничение също намирам за изкуствено – редица въпроси от компетентността на ЕС засягат пряко и чуждите граждани на негова територия и е неприемливо те да бъдат лишавани от възможността да подкрепят дадена инициатива, особено след като имат например правото да отправят петиции до ЕП или да се обръщат към Обдусмана на ЕС в случай на засягаща ги лоша администрация от страна на институциите на ЕС (виж по-долу).
2.2.2. Изискването на чл. 11 за значителен брой държави-членки, чиито граждани да са участниците в ГИ, след разгърнати консултации бе закрепено на числото, за което се говореше от самото начало – 7 ДЧ, но вече уредено като „1/4 от ДЧ”, „с цел да се осигури, че дадена ГИ е представителна за интерес на Съюза, като същевременно се гарантира, че инструментът остава лесен за използване”. Трябва да призная – това ми се струва съвсем нормално разрешение.
2.2.3. Шокиращо обаче ми се струва определянето на минимален брой граждани от една ДЧ, за да може тя да участва в покриването на минималния праг от ¼ от ДЧ. Неясен и неубедителен е мотивът на законодателя: „С цел да се осигурят еднотипни условия за гражданите при подкрепата на дадена гражданска инициатива, този минимален брой следва да бъде дегресивно пропорционален”.
2.2.4. Избраният подход за определянето на минималния брой участници от една ДЧ е образцов пример за брюкселска бюрокрация: броят „съответства на броя на членовете на ЕП, избрани във всяка ДЧ, умножен по 750.” За яснота Приложение І към  Регламента определя точния брой за всяка ДЧ – за най-голямата ДЧ Германия този минималният брой валидни подписи е 74 250, за най-малката Малта – 3 750, за България – 12 750… На ЕК е предоставена и възможност да изменя този брой при евентуални последващи изменения на състава на ЕП, напр. предвид предстоящото присъединяване на Република Хърватска.
2.2.5. Тъй като авторите са счели, че бюрократичният им размах следва да обхване и определянето на минимална възраст, те са определени за „целесъобразно” възрастта на подкрепящите дадена ГИ да бъде възрастта, на която гражданите получават правото да гласуват за ЕП (18 г. в целия ЕС, 16 г. – в Австрия).

2.3. Истински големият проблем обаче е скрит в изискванията за създаването на минимална организационна структура, „за да може успешно да се осъществи една ГИ”. Тя следва да бъде под формата на граждански комитет (ГК), съставен от физически лица (организатори), граждани на най-малко 7 различни ДЧ, „за да се насърчава повдигането на теми от европейско значение и за да се поощрява тяхното отразяване”. 

От съображения за прозрачност и гладка и ефективна комуникация гражданските комитети следва да определят представители, които да осъществяват връзка между ГК и институциите на Съюза по време на процедурата. Организаторите определят един представител и един заместник („лица за контакт“), които са упълномощени да правят изказвания и да действат от името на ГК.

2.3.1. Граждански комитет могат да организират само физически лица! Това е силно ограничаване на ролята на ключовите структури на гражданското общество – неправителствените организации…
2.3.2. С превзета деликатност е уреден въпросът за участието на политическите партии. С обтекаемата формулировка „образуванията и особено организациите, които съгласно УД допринасят за формирането на европейско политическо съзнание и за изразяване на волята на гражданите на Съюза (чл. 10, § 4 ДЕС определя така именно „политическите партии на европейско равнище”), следва да могат да насърчават граждански инициативи (само „да насърчават”, но не и сами да лансират!), при условие, че правят това при пълна прозрачност (сякаш за другите дейности на европейските партии подобно изискване не е безусловно…). Депутати в ЕП обаче не могат да са сред 7-те лица в гражданския комитет…
2.3.3. Най-тягостно ми се струва изискването за де факто двойна предварителна регистрация (?!) – на предложението (чл. 4 на Регламента) и подробна и отделно контролирана информация за членовете на ГК. Мотивът на съюзния законодател е потискащ: „за да се гарантират последователността и прозрачността на предложените граждански инициативи и за да се избягва ситуация, при която се събират подписи за предложение за гражданска инициатива, което не отговаря на условията, установени от настоящия регламент, следва да бъде задължително регистрирането на такива инициативи на уебсайт, предоставен от Комисията, преди да започне събирането на необходимите изявления за подкрепа от гражданите”… 
2.3.4. Прил. ІІ към Регламента урежда изискванията, на които трябва да се отговори, за да се получи регистрация. Разбира се, може да се използва всеки от официалните езици на ЕС. 
2.3.5. ЕК получава скрита възможност за преценка – тя е длъжна да регистрира „всички предложения за граждански инициативи, които отговарят на условията, установени в регламента”, и очевидно да отказва регистрацията на такива, които според нея не отговарят на изискванията. Малка утеха е, че ЕК „следва да извършва регистрацията в съответствие с общите принципи на добрата администрация” – тя и в останалите си действия уж е обвързана от такова задължение, а пък Омбудсманът е затрупан със сигнали за обратното…
2.3.6. ЕК прави регистрацията в срок от 2 месеца.
2.3.7. Само след като – и ако (!) – бъде регистрирана по надлежния ред, една гражданска инициатива може да събира подписи…
2.3.8. Ключово изискване е организаторите да предоставят, за регистъра и по целесъобразност на своя уебсайт, редовно актуализирана информация относно източниците на подкрепа и финансиране за предложената гражданска инициатива. Размерът на подкрепата и финансирането, получени от всякакви източници, при надхвърлянето на който трябва да се предостави информация, е идентичен на предвидения в Регламент (ЕО) № 2004/2003 на ЕП и Съвета от 4 ноември 2003 г. относно статута и финансирането на политическите партии на европейско равнище
.
2.4. Предмет на инициативата. Можем да определим, че предметът също е ограничен. 

2.4.1. Всъщност чл. 11 ДЕС урежда две кумулативни условия – тя може да се отнася:
· само до въпрос, за който гражданите считат, че е необходимо приемането на правен акт Съюза с оглед целите на прилагането на ДЕС (забележете, според буквалния прочит не става дума за целите на ЕС по чл. 2 ДЕС, а само за целите, т.е. за нуждите на прилагането на УД, което във всички случаи считам за по-тясна концепция…);

· и то само ако този въпрос е в правомощията (т.е. в рамките на правото на инициатива) на Комисията. 

Така извън обхвата на една гражданска инициатива остават всички въпроси от широката рамка на целите на ЕС, които не свързани с прилагането на УД или по които ЕК няма право на инициатива (а кръгът на тези въпроси след ЛД нарасна!)…

Сякаш небрежно обаче чл. 4 на Регламента добавя още няколко изисквания: предложената гражданска инициатива да не е явно в злоупотреба, несериозна или злонамерена и да не е в явно противоречие с ценностите на ЕС според чл. 2 на ДЕС – ЕК контролира всичко това и може да откаже регистрация на инициативата, т.е. да я направи невъзможна.

За да е пълен бюрократичният абсурд, чл. 20 на Регламента предвижда, че в тези си функции ЕК се подпомага от комитет. 

И, разбира се, ЕК трябва (чл. 22) на всеки 3 години да представя доклад относно прилагането на Регламента, т.е. упражняването на правото на гражданска инициатива на гражданите на ЕС.

2.4.2. По дефиницията на чл. 2 на Регламента „гражданска инициатива“ означава инициатива, внесена в ЕК в съответствие с Регламента, с която ЕК се приканва да представи подходящо предложение в рамките на правомощията ѝ по въпроси, за които гражданите считат, че за целите на прилагането на УД е необходим правен акт на Съюза, и която е получила подкрепата на най-малко 1 млн. имащи право да я подпишат поддръжници, които произхождат от най-малко ¼ от всички ДЧ.

2.4.3. Така гражданите на ЕС получават възможност „пряко да се обърнат към Комисията с искане и да я приканят да представи предложение за правен акт на Съюза”.  Независимо от голямата роля на актовете на ЕК, които не могат да се определят като правни, гражданите не могат да поискат от ЕК да приеме такъв акт (напр. препоръка!). Те не могат и да поканят ЕК да приеме собствен правен акт – в случаите, когато е овластена да приема такива.

2.4.4. Правният акт трябва да е целесъобразен – той трябва да е свързан с постигането на целите на УД („за целите на прилагането на Договорите”).

2.4.5. Това право може да бъде определено като „скрита” или „резервна” законодателна инициатива, „подобно на правото, предоставено на Европейския парламент съгласно член 225 ДФЕС и на Съвета съгласно член 241 ДФЕС”.

2.4.6. Особено съществено е, че вносителите могат, по своя преценка, да представят и проект на правен акт. Това обаче не е необходимо – инициативата може да бъде и само насочваща, само израз на воля, мотивация на потребност и т.н., без конкретен текст (акт). Тъй или иначе – евентуалният граждански проект изобщо не обвързва ЕК.
Като пример за бликащ брюкселски формализъм, Прил. ІІ към Регламента определя, че за да се регистрира дадена предложена гражданска инициатива в онлайн регистъра на Комисията, „насловът на предложената гражданска инициатива трябва да е представен с не повече от 100 символа (?!); нейният предмет с не повече от 200 символа; описанието на целите на предложената ГИ, относно която ЕК се приканва към действие, с не повече от 500 символа; разпоредбите на УД, които според организаторите са относими към предложеното действие и да бъдат посочени пълните имена, пощенските адреси, гражданството и датите на раждане на седемте членове на ГК (и специално представителят и заместникът). Вносителят трябва ясно да декларира и „всички източници на подкрепа и финансиране за предложената инициатива” (просто да немее човек!), към момента на регистрацията.
2.5. Процедурни правила за осъществяването на инициативата. Кратко може да се определи – предвидените процедурни правила са крайно формалистични и тежко ограничаващи упражняването на правото на гражданите на ЕС!

Регламент 211/2011 еднозначно определя, че „процедурите и условията, необходими за гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен. Те следва да установяват разумен баланс между права и задължения.” На практика е постигнато точно обратното – и си позволявам да споделя виждането, че това е особено ярка проява на съюзната законодателна демагогия: защото веднага след този човеколюбив преамбюл, Съветът и ЕП ни предлагат уредба, която остава много далеч именно от тези светли задачи… Дори да приемем, че предвидените процедурни правила са ясни, то те със сигурност не са лесни за прилагане и в никакъв случай не насърчават участието на гражданите. Колкото до Съюза, той, разбира се, си остава все така не-„достъпен”. Достатъчен аргумент е и това, че съгласно Регламента правото на инициатива ще може да се упражнява едва от 1 април 2012 г., т.е. 27 месеца след влизането в сила на ЛД, който трябваше „да приближи ЕС до гражданите”… Разбира се, това не пречи през януари 2012 ЕК да организира помпозно представяне на тази нова възможност на европейските гражданите – за да покаже по най-видим начин своето особено благоволение към тях…

2.5.1. Процедурата (виж сложната схема на действията, изготвена от самата ЕК – тази схема е просто емблема на абсурдите на съюзната бюрокрация!...) започва със създаване на граждански комитет от поне 7 граждани на ЕС от поне 7 различни ДЧ (виж по-горе).

2.5.2. Комитетът се регистрира и регистрира инициативата, съгласно изискванията, пред ЕК.

Шокираща е предвидената възможност ЕК сама да изменя формуляра за инициативата, приложен към Регламента, „предвид предадената ѝ от държавите-членки информация”.

2.5.3. По отношение на събраните лични данни се прилагат изцяло Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни
 и Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни
. Това създава допълнителни съществени затруднения за организаторите, а се предвиждат и съществени отговорност и санкиции. В качеството си на администратори на лични данни организаторите трябва да предприемат всички подходящи мерки за спазването на наложените от Директива 95/46/ЕО задължения, и по-специално тези относно законосъобразността на обработването, сигурността на дейностите по обработването, предоставянето на информация и правото на физическите лица да имат достъп до своите лични данни, както и да изискват поправянето и заличаването им.

Относно защитата на личните данни преамбюлът на Регламент 211/2011 прави препратка и към зачитането на основните права и принципите, залегнали в ХОПЕС (чл.8).

Парадоксално е и че въпреки опитите за засилена защита на личните данни в ЕС, данните на участниците в ГИ се качват на сайта на регистъра и остават там поне 2 години – всеки участник може само да поиска след изтичането на този срок от 2 години заличаването на неговите данни (чл. 4, § 4 на Регламента). След като веднъж валидно са внесли своя ГИ, дори организаторите не могат да искат заличаването й (арг. от чл. 4, § 5 на Регламента)…

2.5.4. Ако реши да откаже регистрацията поради неизпълнени изисквания, ЕК информира организаторите относно причините за отказа и относно всички възможни съдебни и извънсъдебни средства за защита, с които те разполагат. Съществена тук е възможността за атакуване на отказа по съдебен ред – на общо основание в производството за отмяна на актове на институциите, уредено в чл. 263 ДФЕС.

2.5.5. След регистрацията, Гражданският комитет трябва да поиска от компетентните национални органи (във всяка ангажирана ДЧ?!!) да удостоверят системата му за изявления.
2.5.6. Едва след това (и след успешна регистрация от страна на ЕК) може да започне събирането на „изявления” (не става дума за „подписи”, тъй като е възможно участие по електронен път, без подпис). Предвиденият за това срок е 12 месеца – той тече от момента на регистрация на инициативата от ЕК, а това е моментът на уведомяването от ЕК на представителя на комитета („лицето за контакт”).

2.5.7. Трябва да се признае все пак, че е предвидена и възможност за подписка („събиране на данни/изявления”) онлайн, при това уредена подробно в Изпълнителен регламент 1179/2011 на Комисията от 17 ноември 2011 г.
 относно определяне на технически спецификации за системите за събиране на изявления за подкрепа онлайн по силата на Регламент 211/2011.
· При събирането на данни онлайн се спазва правило, че „Системите за събиране на изявленията за подкрепа онлайн следва да имат адекватни характеристики за сигурност, за да се гарантира, че данните са сигурно събирани и съхранявани” – още един тежък бюрократичен акт!

· Нещо повече, на ЕК се дава и още една скрита възможност за контрол – чрез софтуера на системата за събиране на данни онлайн. „Комисията следва да предостави софтуер с отворен код, съдържащ съответните технически характеристики и характеристики за сигурност, за да се осигури спазване на разпоредбите на настоящия регламент относно системите за събиране на изявления за подкрепа онлайн.”

· За изявленията за подкрепа, които се подписват по електронен път, се използва „усъвършенстван електронен подпис” по смисъла на Директива 1999/93/ЕО на ЕП и Съвета от 13 декември 1999 г. относно правната рамка на Общността за електронните подписи
. Те се третират по същия начин като изявленията за подкрепа, подписани  на хартиен носител.

· Системата за събиране онлайн се удостоверява в ДЧ, в която ще се съхраняват данните. Организаторите могат да използват една система за събиране онлайн за целите на събирането на изявления за подкрепа в няколко или във всички държави-членки. 

· За целта ЕК създава и след това поддържа софтуер с отворен код, включващ съответните технически характеристики и характеристики за сигурност.

· В същото време е допусната възможност за събиране на подписи онлайн без изискване за електронен подпис, което на практика напълно обезсмисля цялата бюрокрация на изискванията относно подписката  на хартиен носител. В Прил. ІІІ към Регламента една малка бележчица към формуляра за събиране на подписи определя, че „подписът не е задължителен, когато формулярът се подава по електронен път без електронен подпис”…

Така на практика подкрепа за една ГИ може да се изрази по 3 начина: с подпис на хартиен носител, с „усъвършенстван електронен подпис” или без подпис онлайн.

2.5.8. ЕК е задължена да предоставя на гражданите информация и неофициални консултации относно гражданските инициативи, особено що се отнася до критериите за регистрация.

2.5.9. Срок. „С цел да се гарантира, че предложените граждански инициативи продължават да са от значение, като същевременно се отчита сложността на събирането на изявления за подкрепа в целия Съюз, този срок следва да бъде не по-дълъг от 12 месеца от датата на регистрация на предложената ГИ.” След като счете, че е събрал необходимите „изявления” (но не по-късно от посочения срок от 12 м.), ГК трябва да поиска от компетентния орган във всяка участваща ДЧ да „провери” заявленията за подкрепа.

2.5.10. Всяка ДЧ сама определя кой е нейният компетентен орган
. 

Той отговаря за цялата координация на процеса по проверка на изявленията за подкрепа и за издаването на предвидените удостоверения, като до 1 март 2012 г. ЕК трябва да получи ясна идентификация на компетентните органи, което оповестява публично в списък.

По същество става дума за проверка на точността на вписването и достоверността на личните данни. По никакъв повод и начин не се предполага проверка на истинността на положения подпис (включително и предвид възможността за подкрепа онлайн без подпис…) – чл. 8, § 2, ал. 2 на Регламента изрично определя, че „за целите на проверката на изявленията за подкрепа не се изисква удостоверяване на подписите”
. 

В срок до 3 месеца след получаване на искането, компетентните органи правят „проверка на представените им изявления за подкрепа чрез подходящи за целта методи, в съответствие с националното право и практика, както е уместно” (чл. 8, § 2 на Регламента).

2.5.11. Разбира се, цялата процедура, вкл. всички регистрации и удостоверения, се правят безплатно. Остава обаче да се вземат пред вид несъмнено съществените разходи, които инициаторите трябва да направят във връзка с фактическото изпълняване на всички разгледани изисквания…

2.5.12. След като получи ГИ с необходимите над 1 млн. изявления и изискуемите удостоверения, ЕК я публикува незабавно в нарочния регистър, неин представител се среща с организаторите „на подходящо равнище”, за да им даде възможност да обяснят подробно повдигнатите с гражданската инициатива въпроси, и в срок до 3 месеца излага в съобщение своите правни и политически заключения за ГИ, действията, които смята да предприеме, ако има такива, и причините за решението дали да предприеме тези действия или не. Съобщението на ЕК се изпраща на организаторите, както и на ЕП и на Съвета и отделно от това се оповестява на сайта на ЕК.

В крайна сметка цялото усилие се свежда именно до… това съобщение…

2.5.13. Когато са спазени всички изисквания, на организаторите се предоставя възможност да представят ГИ на публично изслушване в ЕП и с участието на представители на ЕК и другите институции.

2.6. Правни последици на инициативата. В същото време единствената последица на подписаното от 1 млн. граждани на ЕС искане е, че ЕК ще се счита „приканена” да внесе „подходящо предложение” за „правен акт”.
2.6.1. Според преамбюла на Регламента „процедурата предоставя на гражданите възможност пряко да се обърнат към Комисията с искане и да я приканят да представи предложение за правен акт на Съюза за целите на прилагането на Договорите, подобно на правото, предоставено на Европейския парламент съгласно член 225 от Договора за функционирането на Европейския съюз (ДФЕС) и на Съвета съгласно член 241 ДФЕС”.

2.6.2. Комисията следва да разгледа гражданската инициатива и да изложи своите правни и политически заключения поотделно. Именно те ще трябва да се считат за големия успех на една ГИ…

2.6.3. ЕК следва също така да определи действията, които възнамерява да предприеме в отговор на инициативата в рамките на 3 месеца. 

2.6.4. Очевидно обаче ЕК не следва нито сама да приеме правен акт, нито да приеме собствен неюридически акт. Разбира се, няма никаква пречка тя да направи това по собствена инициатива – но ГИ не може да я приканва за това…

2.6.5. За да покаже, че гражданска инициатива, подкрепена от поне 1 млн. граждани на Съюза, и че евентуалните последващи действия, произтичащи от нея, се проучват внимателно, ЕК следва да обясни по ясен, задълбочен и подробен начин причините за действията, които възнамерява да предприеме, и също така следва да посочи основанията си, ако не възнамерява да предприеме действия. Когато ЕК е получила ГИ, подкрепена от необходимия брой поддръжници и отговаряща на другите изисквания, организаторите имат право да представят инициативата на публично изслушване „на равнище на Съюза”. Изслушването се прави в ЕП, със задължителното участие на високопоставен представител на ЕК и евентуално на представители на Съвета и други заинтересовани институции. Позволявам си да приема, че това изслушване е връхната точка на усилията и изражение на успеха на една ГИ. Разбира се, като се има пред вид, че и то може да остане без каквито и да било последици…

В този смисъл за мен няма съмнение, че далеч по-ефективно – и несъмнено по-лесно… – е  група съвестни граждани просто настоятелно и аргументирано да потърсят подкрепата на някоя от групите в ЕП (колкото по-голяма, толкова по-добре), които да предизвикват поканване на ЕК към действие от страна на ЕП, по реда на предвидената в чл. 225 ДФЕС по-ефикасна процедура (впрочем, също затруднена, заради изискването за абсолютно мнозинство в ЕП).

2.6.6. Преценката какво е „подходящо предложение”, както и дали искането е „в обхвата на нейните правомощия” е предоставена изцяло на самата Комисия. 

2.6.7. Най-сетне гражданите, били те и 1 млн. (или много повече) от поне ¼ ДЧ (или много повече), могат само да „приканят ЕК да внесе проект” – но тя не е длъжна нито да го направи, нито да се съобрази със евентуалната конкретика на гражданското искане. 

2.6.8. Най-сетне макар изрично да се използва израза „да поемат инициативата”, всъщност гражданският порив се свежда по любезно „приканване” на ЕК, ако прецени за уместно, да внесе проект за акт на ЕС. Редакцията на чл. 11 всъщност дава основание да се твърди и че не става дума за истинска гражданска инициатива, а за „гражданска покана”. 
Все пак, предвид заложения в идеята демократичен морал, считам за правилно новоуреденото с ДЛ право да се нарича „право на гражданска инициатива”… И разбира се, да се познава добре и упражнява активно!
� Подробно за правата на гражданите на ЕС виж в: Атанас СЕМОВ, Гражданството на ЕС,�под печат в Университетско издателство „Св. Климент Охридски”, 2012 г.


� В българския превод „да произхождат гражданите”, сякаш става дума за произход…


� ОВ L 301/3 18.11.2011 г. 


� „Как ще функционира европейската гражданска инициатива”,  


http://ec.europa.eu/dgs/secretariat_general/citizens_initiative/index_bg.htm


� Виж подробно в Зелената книга относно европейската гражданска инициатива, Брюксел, ОВ 11.11.2009, COM(2009)622 окончателен.


� Предложение за Регламент на Европейския парламент и на Съвета относно гражданската инициатива {SEC (2010) 370, Брюксел, 31.3.2010, COM(2010) 119 окончателен, 2010/0074 (COD).


� ОВ L 297, 15.11.2003 г., стр. 1.


� ОВ L 281, 23.11.1995 г., стр. 31.


� ОВ L 8, 12.1.2001 г., стр. 1.


� ОВ L 301/3 18.11.2011 г. 


� ОВ L 13, 19.1.2000 г., стр. 12.


� В Република България компетентният орган трябва да е служба „Гражданска регистрация и административно обслужване” (ГРАО) – както се постъпва при подписка с искане за провеждане на референдум.


� Трябва да се счита за напълно немислимо с проверката на събраните „изявления” да се ангажират други служби – напр. МВР или прокуратурата, още по-малко специалните служби – напр. ДАНС. След ценния, макар и зловещ български прецедент от януари 2011 г. тайните служби на една държава-членка на ЕС да проверяват автентичността на подписите на гражданите в една гражданска подписка (става дума за проверката на ДАНС на подписката с искане на референдум за нова конституция на България), вярвам на никого не би му минало и през ум да повтори подобен циничен властнически акт… 





Този документ е създаден в рамките на проект „Повишаване на компетентността на съдии, съдебни помощници и съдебни служители от ВАС и административните съдилища”, Договор № 13-24-2/10.09.2013 г., финансиран от Оперативна програма „Административен капацитет”, съфинансирана от Европейския съюз чрез Европейския социален фонд. 

